เมืองไทยฯรุกประกันชีวิตเวียดนาม
เมืองไทยฯ จับมือพันธมิตรและแบงก์เวียดนาม ผุดบริษัทประกันชีวิตทุน 1,300 ล้าน
12 ส.ค. 2558

เมืองไทยฯ จับมือพันธมิตรและแบงก์เวียดนาม ผุดบริษัทประกันชีวิตทุน 1,300 ล้าน
รายงานข่าวจากบริษัท เมืองไทยประกันชีวิต เปิดเผยว่า บริษัทได้ลงนามในข้อตกลงที่จะร่วมกับบริษัท เอจิเอิส บริษัทประกันชีวิตในเบลเยียม และธนาคารมิลิทารี คอมเมอร์เชียล จอยท์ สต็อก แบงก์ หรือมิลิทารีแบงก์ของเวียดนาม เพื่อจัดตั้งบริษัทประกันชีวิตในเวียดนามชื่อว่า บริษัท เอ็มบี เอจิเอิส ไลฟ์ ทุนจดทะเบียน 46 ล้านยูโร หรือประมาณ 1,334 ล้านบาท (อัตราแลกเปลี่ยนที่ยูโรละ 29 บาท) 
ทั้งนี้ บริษัท เมืองไทยประกันชีวิต จะถือหุ้นในบริษัท เอ็มบี เอจิเอิส ไลฟ์ สัดส่วน 10% บริษัท เอจิเอิส ถือหุ้น 29% ที่เหลืออีก 31% ถือโดยมิลิทารีแบงก์ โดยมีข้อตกลงว่า มิลิทารีแบงก์จะทำธุรกิจเสนอขายประกันชีวิตให้บริษัท เอ็มบี เอจิเอิส ไลฟ์ แต่เพียงรายเดียวเป็นเวลา 15 ปี
อย่างไรก็ตาม การร่วมทุนครั้งนี้คาดว่าจะสำเร็จลุล่วงภายในสิ้นปีนี้ และเอ็มบี เอจิเอิส ไลฟ์ จะสามารถเริ่มดำเนินธุรกิจได้ในปี 2559 โดยจุดแข็งของการร่วมทุนครั้งนี้ คือ จำนวนสาขาของมิลิทารีแบงก์ที่มีอยู่ 217 แห่งในเวียดนาม ฐานลูกค้าที่มากกว่า 2 ล้านคน และความเชี่ยวชาญในธุรกิจประกันภัยของบริษัท เอจิเอิส และเมืองไทยประกันชีวิต 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า การร่วมทุนกับมิลิทารีแบงก์ครั้งนี้ เป็นการขยายศักยภาพของธุรกิจประกันในตลาดอาเซียน และบริษัทหวังจะแบ่งปันและถ่ายทอดความเชี่ยวชาญด้านประกันชีวิตเพื่อให้บริษัทร่วมทุนเติบโตเป็นบริษัทประกัน ชั้นนำในเวียดนาม
นายลู ตรุง ไท รองประธาน มิลิทารีแบงก์ กล่าวว่า มิลิทารีแบงก์ตั้งใจที่จะพัฒนาบริการประกันชีวิตให้เป็นส่วนหนึ่งในบริการทางการเงินอย่างครบวงจรให้กับลูกค้าของธนาคาร